《甘露寺放舶至瓜洲风作》
元代·宋无

天造西来险，山回北固形。断崖缠赤日，孤柱擘苍溟。

此地何能缠，长江或有灵。然犀夜照浪，饮马晓吞星。

铁锁沈寥廓，楼船没杳冥。乾坤一衣带，吴楚两邮亭。

击楫人人倦，吹笳处处听。海门沙自白，瓜步草犹青。

梦堕浮家乐，魂遭捩柁醒。计程秋猎地，问舍暮渔汀。

倏忽波涛变，匆忙网罟停。疾飙移蚌室，暗雨卷龙庭。

赑屃鼋鼍壮，谽谺树石腥。危樯连偪仄，高岸失竛竮。

世事无深测，生涯独未宁。愁烦复消释，题咏纪曾经。

作者简介：元平江路人，字子虚。世祖至元末，举茂才，以奉亲辞。工诗。比对精切，造诣新奇。有《翠寒集》等。